Šaahi Mohammad Reza Pahlavi Kyyros II Suuren hautaholvilla Pasargadaen kaupungin raunioilla. Aleksanteri Suuri vieraili haudalla ja kunnioitti Kyyrosta valloitettuaan Persian.
Juhlien logo.
**Persian valtakunnan 2500-vuotisjuhla** (pers. ‏جشنهای دوهزار و پانصد ساله شاهنشاهی‎) järjestettiin Persian valtakunnan perustajan Kyyros II Suuren kunniaksi 12.–16. lokakuuta 1971.

Juhlalla haluttiin osoittaa, että Iran on paitsi 2500 vuotta vanha sivistyskulttuuri myös šaahi Mohammad Reza Pahlavin johtama teollistunut ja nykyaikainen yhteiskunta.

Suunnittelu
-----------

Telttakylä Persepoliissa vuonna 1971.
Persepoliin telttakylän teltta.
Persian Kuolemattomat.
Juhlien järjestely kesti yli vuosikymmenen. Kyyros II Suuren savisylinteri oli juhlien pääsymboli. Juhlien päätapahtumapaikka oli Persepoliin muinaiskaupunki lähellä Šīrāzia, joten alueen infrastruktuuria, kuten Širazin kansainvälistä lentoasemaa, oli parannettava ja rakennettava Persepoliiseen johtava moottoritie.

Juhliin kutsutut valtiovieraat majoitettiin Šīrāziin ja varsinainen juhla järjestettiin Persepoliissa, jonne rakennettiin valtava telttakylä. Persepoliin alue oli raivattava skorpioneista, käärmeistä ja muista matelijoista. Muut tapahtumapaikat olivat Pasargadaissa sijaitseva Kyyros II Suuren hautamausoleumi ja Teheran.

Persepoliin telttakylä
----------------------

Telttakylän suunnitteli sveitsiläinen insinööriyritys Jansen AG 160 eekkerin laajuiselle alueelle. 50 telttaa, jotka oli sisustettu perinteiseen iranilaisen tyyliin, asetettiin tähden muotoiseen kuvioon. Persepoliin alueelle tehtiin myös perinteinen iranilainen puutarha, jonne kasvatettiin kymmeniätuhansia kasveja ja puita keskelle autiomaata. Taimet ja muut kasvit lennätettiin Ranskasta. Juhlien catering-palvelun suoritti kuuluisa pariisilainen ravintola Maxim's de Paris, joka joutui sulkemaan Pariisin-ravintolansa kahdeksi viikoksi, jotta ruoat ja juomat saatiin valmiiksi juhlien alkaessa. 250 punaista Mercedes-Benz 600 -limusiinia käytettiin kuljettamaan vieraita Širazin lentoasemalta Persepoliiseen ja takaisin. Illallisastiat olivat ranskalaista Limoges-posliinia.

Juhla
-----

Juhlat alkoivat 12. lokakuuta 1971, kun šaahi Mohammad Reza Pahlavi ja šaahitar Farah Pahlavi osoittivat kunniaa Kyyros II Suuren mausoleumissa Pasargadaessa. Šaahi piti puheen Kyyros Suuren haudalla ja ylisti muinaista hallitsijaa. Tapahtumien pääsymboli oli Kyyros II Suuren savisylinteri, johon hän oli kirjannut maailman ensimmäisen uskonnonvapaus- ja ihmisoikeustunnustuksen.

Seuraavana päivänä šaahi ja tämän vaimo ottivat vastaan valtiovieraita Širazin lentoasemalla.

Lokakuun 14. päivän iltana järjestettiin suuri gaalaillallinen šaahin puolison Farah Pahlavin syntymäpäivän kunniaksi. Kuusikymmentä kuninkaallista ja valtionpäämiestä kokoontuivat suuren serpentiinipöydän äärelle, jossa tarjoiltiin illallinen.

### Illallisen ruokalista

* viiriäisenmunilla täytetty Kaspianmeren kaviaariannos, *Château de Saran*
* ravunhäntämousse Nantua-kastikeen kera, *Château Haut Brion Blanc*
* grillattua lammasta tryffeleiden kera, *Château Lafite Rothschild*
* grillattua riikinkukkoa hanhenmaksatäyteellä sekä pähkinä-tryffelisalaatti, *Musigny Conte de Vogue*
* samppanja-viikuna-vadelmasorbetti, kerma-portviini-viikunasorbetti, *Dom Perignon Rosé*
* samppanjasorbetti
* mokkakahvisorbetti
* *Prince Eugène* -konjakki

Viisi ja puoli tuntia kestänyt illallinen oli maailman suurin ja pisin nykyhistoriassa, ja se pääsi Guinnessin ennätysten kirjaan. Juhla huipentui valtavaan valoshow'hun, jota säesti Iannis Xenakisin elektroninen musiikkiteos *Persepolis*.

### Historiallinen paraati ja persialainen ilta

Seuraavana päivänä alkoi suuri paraati, jossa Iranin keisarillisen armeijan 1 724 sotilasta marssivat erilaisissa univormuissa esittäen Iranin koko kahden ja puolen vuosituhannen historian.

Sen jälkeen vieraille järjestettiin persialainen ilta. Tarjolla oli juomaa ja ruokaa, kaikki paikallista persialaista. Musiikki oli perinteistä persialaista. Šaahi itse ei istunut vakiopaikallaan keskellä, vaan liikkui ympäri salia seurustellen vieraidensa kanssa.

Päätös
------

Šaahi ja hänen vieraansa lähtivät seuraavana päivänä lentokoneella kohti Teherania, jossa šaahi kävi kunnioittamassa edellisen šaahin, isänsä Reza Pahlavin, muistoja tämän mauseleumissa. Illalla šaahi avasi Shahyad-tornin, joka oli tapahtuman muistomerkki. Tornissa on myös Persian historiallinen museo. Avajaiset päättyivät ilotulitukseen ja valoshow’hun.

Viimeisenä päivänä Teheranin urheilustadionille saapui yli 100 000 ihmistä mukaan lukien šaahin vieraat. Šaahi piti puheen, jonka jälkeen alkoi ohjelma, jossa esiteltiin nyky-Iranin teollisuutta, teknologiaa, kulttuuria, tiedettä ja koulutusta. Iranin armeija marssi ja esitteli uusia sotilaskalustoa. Koko esitys kesti iltaan asti.

Juhlien lopulla šaahi otti vastaan uskonnollisia johtajia, jotka toivoivat suvaitsevaisuutta ja vuoropuhelua eri uskontojen välillä, olivatpa he muslimeja, hinduja, kristittyjä, juutalaisia tai buddhalaisia. Bahaiuskonnon edustajia ei ollut kutsuttu, sillä islamilaiset johtajat eivät tunnustaneet sitä uskonnoksi.

Ennen lähtöään vieraat jättivät kiitosadressin omilla äidinkielillään.

Turvallisuus
------------

Turvallisuuteen kiinnitettiin suurta huomiota. Juhlien päätapahtumapaikka Persepolis eristettiin ja vartiointi oli tarkkaa. Turvallisuuspoliisi SAVAK hoiti kaikki turvallisuusasiat.

Vieraat
-------

Šaahiperheen saapuminen.
Šaahi oli kutsunut 44 valtionpäämiestä juhliin. Lisäksi vieraslistassa oli suurlähettiläitä, elinkeinoelämän edustajia ja kulttuurihenkilöitä.

Englannin kuningatar Elisabet II ei saapunut juhliin. Häntä edustivat prinssi Philip ja prinsessa Anne. Myöskään Yhdysvaltain presidentti Richard Nixon ei tullut juhliin, vaan häntä edusti varapresidentti Spiro Agnew. Lisäksi kutsutuista saapumatta jättivät Ranskan presidentti Georges Pompidou (edusti pääministeri Jacques Chaban-Delmas), Ruotsin kuningas Kustaa VI Aadolf (edusti kruununprinssi Kaarle Kustaa), Espanjan hallitsija Francisco Franco (edusti prinssi Juan Carlos) ja Filippiinien presidentti Ferdinand Marcos (edusti puoliso Imelda Marcos).

Juhlien mitali
Vieraille jaettiin 2500-vuotisjuhlan mitalia, jonka etupuolella oli kuvattu šaahi Mohammad Reza Pahlavin profiili ja takapuolella Kyyros Suuren sylinteri.

### Kuninkaalliset vieraat

* Etiopian keisari Haile Selassie
* Tanskan kuningas Fredrik IX ja kuningatar Ingrid
* Belgian kuningas Baudouin I ja kuningatar Fabiola
* Jordanian kuningas Hussein ja prinsessa Muna
* Nepalin kuningas Mahendra ja kuningatar Ratna'
* Malesian Yang di-Pertuan Agong Tunku Abdul Halim
* Norjan kuningas Olavi V
* Bahrainin emiiri Isa ibn Salman Al Khalifa
* Qatarin emiiri Ahmad bin Ali Al Thani
* Kuwaitin emiiri Sabah III Al-Salim Al-Sabah
* Kreikka Kreikan kuningas Konstantin II ja kuningatar Anne-Marie
* Omanin sulttaani Qabus ibn Said al Said
* Afganistanin prinssi Abdul Vali Khan ja prinsessa Bilqis Begum
* Lesothon kuningas Moshoeshoe II
* Abu Dhabin emiiri Zayid ibn Sultan Al Nahyan
* Liechtensteinin ruhtinas Franz Josef II ja prinsessa Georgina von Wilczek
* Monacon ruhtinas Rainier III ja ruhtinatar Grace
* Luxemburgin suurherttua Jean ja suurherttuatar Joséphine Charlotte
* Alankomaat Alankomaiden prinssi Bernhard zur Lippe-Biesterfeld
* Yhdistynyt kuningaskunta Edinburghin herttua prinssi Philip ja prinsessa Anne
* nizari-lahkon imaami prinssi Aga Khan IV ja prinsessa Yvette Labrousse
* Ruotsin kruununprinssi Kaarle Kustaa
* Espanjan prinssi Juan Carlos I ja prinsessa Sofía
* Italian prinssi Vittorio Emanuele ja prinsessa Marina Ricolfi-Doria
* Japanin prinssi Mikasa ja prinsessa Yuriko
* Thaimaan prinssi Bhanubandhu Yugala
* Marokko Marokon prinssi Moulay Abdallah ja prinsessa Lamia
* Swazimaan prinssi Makhosini Dlamini

### Presidentit ja pääministerit

* Jugoslavian presidentti Tito ja puoliso Jovanka Broz
* Neuvostoliitto Neuvostoliiton presidentti Nikolai Podgornyi
* Bulgarian presidentti Todor Živkov
* Brasilian presidentti Emílio Garrastazu Médici
* Itävalta Itävallan liittopresidentti Franz Jonas
* Intian presidentti V. V. Giri
* Suomi Suomen presidentti Urho Kekkonen
* Turkki Turkin presidentti Cevdet Sunay
* Benin Dahomeyn presidentti Hubert Maga
* Unkarin presidentti Pal Losonczi
* Tšekkoslovakian presidentti Ludvík Svoboda
* Libanonin presidentti Suleiman Frangieh
* Australian kenraalikuvernööri Paul Hasluck
* Pakistanin presidentti Yayha Khan
* Etelä-Afrikka Etelä-Afrikan presidentti Jacobus Johannes Fouché
* Senegalin presidentti Léopold Sédar Senghor
* Mauritanian presidentti Moktar Ould Daddah
* Romanian presidentti Nicolae Ceaușescu ja varapääministeri Elena Ceaușescu
* Puolan varapresidentti Mieczysław Klimaszewski
* Zairen presidentti Mobutu Sese Seko
* Länsi-Saksan Bundestagin puhemies Kai-Uwe von Hassel
* Ranskan pääministeri Jacques Chaban-Delmas
* Etelä-Korea Korean tasavallan pääministeri Kim Jong-pil
* Portugalin ulkoministeri Rui Patrício
* Kanadan kenraalikuvernööri Roland Michener
* Italian pääministeri Emilio Colombo
* Yhdysvallat Yhdysvaltain varapresidentti Spiro Agnew
* Sveitsin liittopresidentti Rudolf Gnägi
* Filippiinit Filippiinien presidentin puoliso Imelda Marcos
* Kiinan varapresidentti Guo Moruo
* Vatikaani Pyhän istuimen edustaja kardinaali Maximilien de Fürstenberg

Jälkipyykki
-----------

Juhlien kunniaksi julkaistu hopeinen ja kultainen juhlakolikko.
Persepoliin telttakylän rippeet vuonna 2007.
Persian valtakunnan 2500-vuotisjuhla oli 1900-luvun suurimpia yhteiskunnallisia tapahtumia,*selvennä* ja siihen saapui monia kuninkaallisia ja valtionpäämiehiä. Juhlaa arvosteltiin kalliiksi. Monet sanoivat, että raha olisi ollut parempi sijoittaa esimerkiksi yhteiskunnan palveluiden kehittämiseen. Arvostelun takana olivat länsimainen media sekä ajatollah Khomeini.*lähde?*

Koko juhla maksoi yhteensä 200 miljoonaa Yhdysvaltain dollaria, vaikka Iranin valtiovarainministeriö oli laskenut sen maksavan vain 17 miljoonaa dollaria. Juhlien tukijat sanoivat, että juhlien jälkeen šaahi avasi 3 200 uutta koulua ja sairaalaa ja myös Iranin infrastruktuuria parannettiin, mikä työllisti monia ihmisiä.

Kaikki juhlien päätapahtumat lähetettiin televisiossa ja radiossa ympäri maailmaa. Šīrāzissa oli myös joukko kansainvälisiä journalisteja, jotka kirjoittivat koko juhlasta reportaaseja maailmalle.

Persian valtakunnan 2500-vuotisjuhlasta sanottua:

* Orson Welles: "Tämä ei ollut vaan yhden vuoden juhla, vaan se oli 25 vuosisadan juhla."
* Ruhollah Khomeini: "Saatanan juhla."

Lähteet
-------

* www.myspace.com/197persepolis (englanniksi)
* www.angelfire.com/empire/imperialiran/persepolis1 (englanniksi)
* www.iranian.com/CyrusKadivar (englanniksi)



1. ↑  Commemorative Medal of the 25th Century of the Iranian Monarchy *Medalbook*. Viitattu 23.8.2023. (englanniksi)